DIREKTIVA KOMISIJE 92/105/EGS

z dne 3. decembra 1992

o določanju stopnje standardizacije za rastlinske potne liste, ki se uporabljajo za premeščanje nekaterih rastlin, rastlinskih proizvodov ali drugih predmetov znotraj Skupnosti, in določanju podrobnih postopkov za izdajo takih rastlinskih potnih listov ter pogojev in podrobnih postopkov za njihovo zamenjavo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 77/93/EGS z dne 21. decembra 1976 o zaščitnih ukrepih za preprečevanje vnosa organizmov, škodljivih rastlinam ali rastlinskim proizvodom, v Skupnost in njihove širitve znotraj Skupnosti[1], kakor je bila nazadnje spremenjena z Direktivo Komisije 92/10/EGS[2], in zlasti drugega pododstavka člena 2(1)(f) in člena 10(4) Direktive,

ker bo uporaba sistema zdravstvenega varstva rastlin v Skupnosti kot območju brez notranjih meja zahtevala zdravstvene preglede možnih nevarnih proizvodov Skupnosti, preden se začnejo premeščati znotraj Skupnosti; ker je najprimernejši kraj za izvajanje takih pregledov mesto pridelave pridelovalcev, vpisanih v uradni register;

ker se mora, kadar je rezultat pregledov zadovoljiv, namesto fitosanitarnega spričevala, ki se uporablja v mednarodni trgovini, na rastline, njihovo embalažo ali prevozno sredstvo pritrditi rastlinski potni list, prilagojen vrsti proizvoda, da se zagotovi njegovo prost pretok po vsem ozemlju Skupnosti ali v tistih delih Skupnosti, za katere je veljaven;

ker se mora na rastline, rastlinske proizvode ali druge predmete s poreklom zunaj Skupnosti, ki so ob prvem vnosu v Skupnost uspešno prestali zahtevane zdravstvene preglede, pritrditi rastlinski potni list z istim namenom;

ker je treba predvideti standardizirano obliko za različne vrste rastlin ali rastlinskih proizvodov;

ker naj se v začetni fazi od 1. januarja 1993 dalje uporablja sistem poenostavljenega rastlinskega potnega lista s stopnjo standardizacije, da se omogoči premeščanje rastlin, rastlinskih proizvodov ali drugih predmetov; ker bo ta sistem ponovno preučen na podlagi ocene, pridobljene med navedeno fazo;

ker je treba, če naj en potni list nadomesti drugega, določiti posebno oznako za nadomestni potni list;

ker je treba zato, da se zagotovi ustrezno spremljanje premeščanja rastlin, rastlinskih proizvodov ali drugih predmetov s strani držav članic, vzpostaviti podrobnejše in bolj enotne postopke za izdajo in zamenjavo rastlinskega potnega lista;

ker so ukrepi, predvideni s to direktivo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO DIREKTIVO:

Člen 1

1. Države članice zagotovijo, da so pogoji iz odstavka 2 izpolnjeni, ko pristojni uradni organi pripravijo rastlinski potni list iz prvega pododstavka člena 2(1)(f) Direktive Sveta 77/93/EGS za uporabo v skladu z določbami členov 2 in 3 te direktive.

2. Izpolnjeni morajo biti naslednji pogoji:

(a) rastlinski potni list je sestavljen iz uradne nalepke in spremnega dokumenta, ki vsebuje zahtevane podatke iz te priloge. Nalepka ne sme biti že uporabljena in mora biti iz primernega materiala. Uporaba uradnih samolepilnih nalepk je avtorizirana. "Spremni dokument" pomeni vsak dokument, ki se običajno uporablja za tržne namene. Ta dokument ni potreben, če so zahtevani podatki iz te Priloge navedeni na zadevni nalepki;

(b) zaželeno je, da so zahtevani podatki natisnjeni in da so najmanj v enem od uradnih jezikov Skupnosti;

(c) v primeru rastlinskega potnega lista za gomolje krompirja Solanum tuberosum L. za saditev uradna nalepka upošteva specifikacije Direktive Sveta 66/403/EGS[3]. Skladnost z določbami o vnosu semenskega krompirja v varovano območje in njegovem premeščanju znotraj varovanega območja, priznanega glede na škodljive organizme, ki se nanašajo na semenski krompir, se navede na nalepki ali na katerem koli drugem tržnem dokumentu.

3. Kadar se rastlinski potni list sestoji iz nalepke in spremnega dokumenta, države članice zahtevajo, da:

(a) tisti del rastlinskega potnega lista, ki sestoji iz nalepke, vsebuje najmanj podatke iz točk 1 do 5 te priloge; in

(b) tisti del rastlinskega potnega lista, ki se sestoji iz spremnega dokumenta, vsebuje vsaj podatke iz točk 1 do 10 te priloge.

4. Drugi podatki, ki niso na seznamu te priloge in so primerni za namene označevanja z nalepkami v skladu z Direktivami Sveta 91/682/EGS[4], 92/33/EGS[5] ali 92/34/EGS[6], so prav tako lahko navedeni v navedenem spremnem dokumentu, vendar so jasno ločeni od podatkov iz te priloge.

Člen 2

1. Države članice zagotovijo, da so pogoji iz odstavka 2 izpolnjeni, ko se rastlinski potni list pripravi, natisne in shrani.

2. Rastlinski potni list neposredno pripravijo, natisnejo in/ali nato shranijo pristojni uradni organi iz člena 1(1) ali - pod njihovim nadzorom - pridelovalec iz tretjega pododstavka člena 6(4), oseba iz druge alinee člena 10(3) ali uvoznik iz drugega pododstavka člena 12(6) Direktive 77/93/EGS.

Člen 3

1. Države članice zagotovijo, da so pogoji iz odstavka 2 izpolnjeni, ko se rastlinski potni list izda in priloži rastlinam, rastlinskim proizvodom ali drugim predmetom, njihovi embalaži ali prevoznim sredstvom.

Izdaja vključuje pripravo potnega lista, še zlasti navedbo podatkov, in dejanja, potrebna, da rastlinski potni list lahko začne uporabljati prosilec.

2. Za namen odstavka 1 pristojni uradni organi iz člena 1(1) brez poseganja v zahteve iz Direktive 77/93/EGS:

(a) zagotovijo, da pridelovalec, oseba ali uvoznik iz člena 2(2) pri njih zaprosi za izdajo ali zamenjavo rastlinskega potnega lista;

(b) na podlagi pregledov iz člena 6(1)(2) in (3) Direktive 77/93/EGS, izvedenih v skladu s členom 6(4), ali na podlagi zahtev iz člena 10(3) ali 12(6) navedene direktive po potrebi uporabijo omejitve za rastline, rastlinske proizvode ali druge predmete in torej teritorialno veljavnost rastlinskega potnega lista ali določijo nadomestilo omenjenega potnega lista in podatke, ki jih je treba vanj vnesti.

Če namerava pridelovalec, oseba ali uvoznik iz člena 2(2) odpremiti rastlino, rastlinski proizvod ali drugi predmet v varovano območje iz člena 2(1)(h) navedene direktive, za katero nima veljavnega rastlinskega potnega lista, navedeni pristojni uradni organi sprejmejo potrebne ukrepe in torej določijo, ali proizvod izpolnjuje pogoje za ustrezno varovano območje. Navedeni pristojni uradni organi zagotovijo, da jih pridelovalec, oseba ali uvoznik iz člena 2(2) o zgoraj navedeni nameri obvesti v sprejemljivem roku pred odpremo in istočasno zaprosi za ustrezni rastlinski potni list;

(c) zagotavljajo, da se vpišejo podatki bodisi v celoti z velikimi črkami, če je rastlinski potni list vnaprej tiskan, bodisi se izpišejo z velikimi črkami ali so v celoti natipkani v vseh ostalih primerih. Botanično ime rastlin ali rastlinskih proizvodov je navedeno v latinščini; spremembe ali izbrisi brez uradnega zaznamka razveljavijo navedeni rastlinski potni list;

(d) zagotavljajo, da se v primerih, ko rastlina, rastlinski proizvod ali drugi predmet izpolnjuje pogoje za določeno(a) varovano(a) območje(a), koda za to(a) varovano(a) območje(a) navede na rastlinskem potnem listu poleg razločne označbe "ZP" (zona protecta), ki označuje, da navedeni rastlinski potni list velja za rastlino, rastlinski proizvod ali drugi predmet, ki izpolnjuje pogoje za varovano(a) območje(a);

(e) zagotavljajo, da v primeru, da se rastlinski potni list izda za rastlino, rastlinski proizvod ali drugi predmet s poreklom zunaj Skupnosti, se uporabi rastlinski potni list z navedbo države porekla ali kjer je to primerno, države pošiljateljice na navedenem rastlinskem potnem listu;

(f) zagotavljajo, da se v primerih, ko se rastlinski potni list nadomesti z drugim rastlinskim potnim listom, uporablja rastlinski potni list iz člena 1(1); koda prvotno registriranega pridelovalca ali uvoznika pa je navedena na rastlinskem potnem listu poleg razločujoče oznake "RP" ("replacement passport" - nadomestni potni list), ki označuje, da ta rastlinski potni list nadomešča prejšnji rastlinski potni list;

(g) glede na to, kje je rastlinski potni list fizično shranjen, bodisi izdajo rastlinski potni list bodisi pooblastijo pridelovalca, osebo ali uvoznika iz člena 2(2), da ga uporablja v skladu s pravili;

(h) zagotavljajo, da je del navedenega rastlinskega potnega lista, ki vsebuje nalepko, pritrjeno na odgovornost pridelovalca, osebe ali uvoznika iz člena 2(2) na rastline, rastlinske proizvode ali druge predmete, na njihovo embalažo ali prevozna sredstva na način, ki ne omogoča ponovne uporabe.

Člen 4

Sistem, po katerem se uporablja rastlinski potni list iz člena 1(1), se ponovno preuči najpozneje do 30. junija 1994.

Rastlinski potni list iz člena 1(2)(c) se uporablja do 30. junija 1993.

Člen 5

1. Države članice sprejmejo zakone in druge predpise, potrebne za uskladitev s to direktivo, na dan, določen v členu 3(1) Direktive Sveta 91/683/EGS[7]. O tem takoj obvestijo Komisijo.

2. Države članice se v sprejetih ukrepih sklicujejo na to direktivo ali pa sklic nanjo navedejo ob njihovi uradni objavi. Način takšnega sklicevanja določijo države članice.

3. Države članice takoj sporočijo Komisiji določbe nacionalne zakonodaje, sprejete na področju, ki ga ureja ta direktiva. Komisija o tem obvesti druge države članice.

Člen 6

Ta direktiva je naslovljena na države članice.

V Bruslju, 3. decembra 1992.

Za Komisijo

Ray MAC SHARRY

Član Komisije

PRILOGA

ZAHTEVANI PODATKI

1. "Rastlinski potni list EGS".

2. Navedba kode države članice ES.

3. Navedba pristojnega uradnega organa ali njegova identifikacijska koda.

4. Registracijska številka.

5. Posamezna serijska, tedenska ali partijska številka.

6. Botanično ime.

7. Količina.

8. Razločujoča oznaka "ZP" za ozemeljsko veljavnost potnega lista in po potrebi, ime varovanega(ih) območja(ij), za katero(a) proizvod izpolnjuje pogoje.

9. Razločujoča oznaka "RP" v primeru nadomestitve rastlinskega potnega lista in, po potrebi, koda izvornega registriranega pridelovalca ali uvoznika.

10. Po potrebi ime države porekla ali države pošiljateljice v primeru proizvodov iz tretjih držav.

[1] UL L 26, 31.1.1977, str. 20.

[2] UL L 70, 17.3.1992, str. 27.

[3] UL 125, 11.7.1966, str. 2320/66.

[4] UL L 376, 31.12.1991, str. 21.

[5] UL L 157, 10.6.1992, str. 1.

[6] UL L 157, 10.6.1992, str. 10.

[7] UL L 376, 31.12.1991, str. 29.